དེ་ལ་དང་པོ་ཡ་རབས་བཟང་སྤྱོད་ཟེར་བ་དེ་གོང་དུ་ཞུས་པ་བཞིན་ཧ་ཅང་རྒྱ་ཆེན་པོ་ཞིག་རེད་དེ།ཡིན་ན་ཡང་འཇིན་རྟེན་ཀུན་ཁྱབ་ཀྱི་ཡ་རབས་བཟང་སྤྱོད་ཅེས་པ་དེའི་ཐོག་ལ་ང་རང་གི་བསམ་ཚུལ་ཞིག་ཞུས་པ་ཡིན་ན།རྒྱུའི་ཁྱད་པར་ཀུན་སློང་བཟང་པོ་ཞིག་གི་ཐོག་ནས།ངོ་བོའི་ཁྱད་པར་གཞན་ལ་དངོས་སུ་གནོད་པའམ་བརྒྱུད་ནས་གནོད་པའི་བྱ་བའི་རིགས་ལས་ལྡོག་པ།འབྲས་བུའི་ཁྱད་པར་གཞན་ལ་ཕན་པ་སྟེ་ཁྱད་ཆོས་གསུམ་ལྡན་གྱི་སྤྱོད་ཚུལ་ཞིག་ལ་ཡ་རབས་བཟང་སྤྱོད་ཅེས་བརྗོད་ན་འགྲིག་གམ་སྙམ།དེ་ཡང་ང་ཚོ་བོད་ལ་ཆ་མཚོན་པ་ཡིན་ན།སྔོན་གྱི་ཆོས་རྒྱལ་ཚོའི་གནས་སྐབས་ནས་ལྷ་ཆོས་དགེ་བ་བཅུ་དང་།མི་ཆོས་གཙང་མ་བཅུ་དྲུག་ཅེས་མིའི་བཟང་སྤྱོད་ཀྱི་ཐོག་ལ་ལུགས་སྲོལ་ལམ་ཁྲིམས་ལུགས་ལྟ་བུ་ཞིག་གཏན་འབེབས་གནང་ཡོད་རེད།ལྷ་ཆོས་དགེ་བ་བཅུ་དང་མི་ཆོས་གཙང་མ་བཅུ་དྲུག་ཟེར་ན་ཡང་།ཚུར་བསྡུས་པ་ཡིན་ན་ལྷ་ཆོས་དགེ་བ་བཅུའི་ནང་དུ་ཕལ་ཆེར་འདུས་པ་ལྟ་བུ་ཞིག་རེད།དེ་འདྲའི་ལྷ་ཆོས་དགེ་བ་བཅུ་པོ་དེ་ཡང་གཞན་གནོད་གཞི་དང་བཅས་པ་ལས་ལྡོག་པའི་སྤྱོད་ཚུལ་ཞིག་གསུངས་ཀྱི་ཡོད་རེད།དེ་ཡང་སྲོག་གཅོད་པ།མ་བྱིན་པ་ལེན་པ།ལོག་གཡེམ་སྟེ་གསུམ་པོ་དེ་ཕྱིའི་ལུས་ཀྱི་ཐོག་ནས་གཞན་ཕ་རོལ་པོ་ལ་དངོས་སུ་གནོད་པའི་ངན་སྤྱོད་དང་།དེ་ནས་རྫུན།ཕྲ་མ།ཚིག་རྩུབ།ངག་འཁྱལ་བཅས་བཞི་པོ་དེ་ངག་གི་ཐོག་ནས་གཞན་ཕ་རོལ་པོ་ལ་དངོས་སུ་གནོད་པའི་ངན་སྤྱོད་དང་།བརྣབ་སེམས།གནོད་སེམས།ལོག་ལྟ་གསུམ་པོ་དེ།དེ་ལྟ་བུའི་ཕྱིའི་ལུས་ངག་གི་ངན་སྤྱོད་འབྱུང་བའི་གཞི་ནང་གི་བསམ་ངན་རྣམས་རེད།དེ་ལྟ་བུའི་གཞན་གནོད་གཞི་དང་བཅས་པ་ལས་ལྡོག་པའི་སྤྱོད་ཚུལ་ཞིག་ལ་ནང་པ་ཚོས་མི་དགེ་བཅུ་སྤོང་གི་ཚུལ་ཁྲིམས་ཞེས་ཐ་སྙད་བྱེད་ཀྱི་ཡོད་རེད་ལ།འདི་ཡང་འཇིག་རྟེན་ཀུན་ཁྱབ་ཀྱི་བཟང་སྤྱོད་ལ་འགྲོ་ཡི་རེད་བསམ་གྱི་འདུགའོ་ན་འདིའི་ནང་དུ་གཞན་གནོད་གཞི་དང་བཅས་པ་ལས་ལྡོག་པ་ཞེས་པའི་ལོག་ལྟ་ལས་ལྡོག་ཅེས་པ་ཇི་ལྟར་ཞེ་ན།དེ་ལ་བཤད་ཚུལ་གཉིས་འདྲ་པོ་ཞིག་ཡོང་ཆོག་གམ་སྙམ་སྟེ།དེ་ཡང་ནང་པའི་ཐུན་མོང་མ་ཡིན་པའི་དབང་དུ་བྱས་ན་ལོག་ལྟ་ཟེར་བ་དེ་ནང་པའི་གཞུང་ནས་བཤད་པའི་དཀོན་མཆོག་དང་།ལས་འབྲས།སྐྱེ་བ་སྔ་ཕྱི་སོགས་མེད་པར་ལྟ་བ་ལ་ལོག་ལྟ་ཞེས་འདོད་དགོས་ཀྱང་།ཡིན་ན་ཡང་འཇིག་རྟེན་ཀུན་ཁྱབ་ཀྱི་ཡ་རབས་བཟང་སྤྱོད་བཤད་ཡོང་དུས།གཞི་དང་བཅས་པ་ལས་ལྡོག་ཅེས་པའི་ལྡོག་སའི་ལོག་ལྟ་དེ་ངས་བལྟས་ན་དེ་ཙམ་ཞིག་ལ་ངོས་འཛིན་བྱེད་དགོས་མི་དགོས་པར་བྱ་བ་ཡག་པོ་ཞིག་བྱེད་ན་དེ་ལས་འབྲས་བུ་བཟང་པོ་ཞིག་འབྱུང་གི་ཡོད་པ་དང་།བྱ་བ་ངན་པ་ཞིག་བྱེད་ན་དེ་ལས་འབྲས་བུ་ཡང་ངན་པ་ཞིག་འབྱུང་གི་ཡོད་པའི་བསམ་ཚུལ་དེ་འཇིག་རྟེན་ཀུན་ཁྱབ་ཀྱི་ནང་སེམས་ཀྱི་ཐོག་ནས་བཟང་སྤྱོད་ཅིག་ཆགས་ཡོད་རེད།དེ་ལས་ལྡོག་ཏེ་བྱ་བ་བཟང་པོ་བྱེད་ན་དེ་ལས་འབྲས་བུ་བཟང་པོ་ཞིག་མི་འབྱུང་བར་གྱོང་རག་གི་ཡོད་པ་ལྟ་བུ་དང་།བྱ་བ་ངན་པ་ཞིག་བྱེད་པ་ཡིན་ན་དེ་ལས་འབྲས་བུ་ངན་པ་ཞིག་མི་འབྱུང་བར་དེ་ལ་ཁེ་ཕན་དང་འབྲས་བུ་བཟང་པོ་འབྱུང་གི་ཡོད་པའི་བསམ་ཚུལ་ལྟ་བུ།མ་ཟད་རྒྱུ་ནོར་དཔལ་འབྱོར་ཡང་དེ་ལ་བརྟེན་ནས་ཡོང་གི་ཡོད་པར་ལྟ་བའི་བསམ་ཚུལ་དེ་རྣམས་འཇིག་རྟེན་ཀུན་ཁྱབ་ཀྱི་ཡ་རབས་བཟང་སྤྱོད་བཤད་པའི་སྐབས་ཀྱི་ལོག་ལྟ་ཟེར་བ་དེ་འདྲའི་ཞིག་ལ་ངོས་འཛིན་དགོས་པ་མིན་འགྲོ་བསམ་གྱི་འདུགདེར་བརྟེན་མི་དགེ་བཅུ་སྤོང་གི་ཚུལ་ཁྲིམས་ཡིན་ན་ཡང་རེད།གཞན་གནོད་གཞི་དང་བཅས་པ་ལས་ལྡོག་པའི་སྤྱོད་ཚུལ་དེ་འཇིག་རྟེན་ཀུན་ཁྱབ་ཀྱི་དབང་དུ་བྱས་ནས་ཆོས་ཁས་ལེན་མ་ལེན་ཚང་མས་བཟང་སྤྱོད་དུ་འདོད་དགོས་པ་གཅིག་དང་།ཚེ་འདི་ཙམ་གྱི་བདེ་སྐྱིད་ཀྱི་ཆེད་དུ་ཡང་ངེས་པར་དུ་དགོས་པ་ཞིག་རེད་སྙམ།མདོར་ན་ངའི་ངོས་ནས་ཡ་རབས་བཟང་སྤྱོད་ཟེར་བ་དེ་ཀུན་སློང་བཟང་པོ་ཞིག་གི་ཐོག་ནས་གཞན་ལ་དངོས་སུ་གནོད་པའམ་བརྒྱུད་ནས་གནོད་པའི་བྱ་བ་ལས་ལྡོག་པའི་སྤྱོད་ཚུལ་ཞིག་ལ་ཡ་རབས་བཟང་སྤྱོད་ཅེས་ངོས་འཛིན་བྱེད་ཀྱི་ཡོད།